Nõukogu otsus,

10. mai 1999,

mis käsitleb kõigi liikmesriikide tegutsemiskorda Euroopa Liidu lepingu artikli 17 lõikest 2 tulenevate ülesannete täitmisel, mille puhul liit kasutab Lääne-Euroopa Liitu

(1999/321/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 17 lõike 3 kolmandat lõiku,

võttes arvesse Amsterdami lepingu vastuvõtmisel allkirjastatud lõppaktis sisalduvat deklaratsiooni, mis käsitleb Lääne-Euroopa Liitu (WEU),

ning arvestades, et:

(1) Euroopa Liidu lepingu artikli 17 lõikes 3 on sätestatud kõigi Euroopa Liidu liikmesriikide õigus täielikult osaleda lepingu artikli 17 lõikes 2 osutatud ülesannetes, kui liit kasutab WEUd neid ülesandeid puudutavate otsuste väljatöötamisel ja rakendamisel;

(2) nimetatud artikli 17 lõike 3 alusel kehtestab nõukogu kokkuleppel WEU institutsioonidega vajaliku tegutsemiskorra, et võimaldada kõigil kõnealuste ülesannete täitmisele kaasa aitavatel liikmesriikidel täielikult ja võrdsetel alustel võtta osa planeerimisest ja otsuste tegemisest WEUs;

(3) eespool nimetatud deklaratsiooni lõikes 6 kinnitas WEU, et kõigil Euroopa Liidu liikmesriikidel on õigus täielikult osaleda Euroopa Liidu lepingu artikli 17 lõikes 2 osutatud ülesannetes, kui Euroopa Liit kasutab WEUd neid ülesandeid puudutavate otsuste väljatöötamisel ja rakendamisel;

(4) 18. novembril 1997 võttis WEU nõukogu vastu otsuse, mis käsitleb WEU vaatlejariikide osalemist operatsioonides, mis viiakse läbi vastavalt Euroopa Liidu lepingu artikli 17 lõikele 3; selles otsuses ja selle juurde kuuluvas kooskõlastatud protokollis on sätestatud tegutsemiskord, mis võimaldab kõigil kõnealuste ülesannete täitmisele kaasa aitavatel liikmesriikidel täielikult ja võrdsetel alustel võtta osa planeerimisest ja otsuste tegemisest WEUs; võttes vastu nimetatud otsuse, on WEU institutsioonid väljendanud oma nõusolekut selle korraga kui Euroopa Liidu asutamislepingu artikli 17 lõikes 3 osutatud tegutsemiskorraga,

ON VASTU VÕTNUD JÄRGMISE OTSUSE:

Artikkel 1

Käesolevaga kiidetakse heaks tegutsemiskord, mis võimaldab kõigil Euroopa Liidu lepingu artikli 17 lõikes 2 osutatud ülesannete täitmisele kaasa aitavatel liikmesriikidel täielikult ja võrdsetel alustel võtta osa planeerimisest ja otsuste tegemisest WEUs.

Tegutsemiskorra tekst on lisatud käesolevale otsusele.

Artikkel 2

Käesolev otsus jõustub selle vastuvõtmise päeval.

Artikkel 3

Käesolev otsus avaldatakse Euroopa Ühenduste Teatajas.

Brüssel, 10. mai 1999

Nõukogu nimel

eesistuja

H. Eichel

--------------------------------------------------

TEGUTSEMISKORD

1. Kui Euroopa Liit kasutab WEUd vastavalt Euroopa Liidu lepingu artikli 17 lõikele 3, on WEU nõukogus toimuvad asjaomaste päevakorrapunktide arutelud ning selle asjaomased töörühmad ja komiteed avatud vaatlejariikidele täielikuks osalemiseks. Ei kohaldata WEU vaatlejaid käsitleva Rooma deklaratsiooni lõike 4 sätet, mille alusel on võimalik vaatlejariigid WEU nõukogu kohtumistelt välja arvata, kui enamik liikmesriike või pooled liikmesriigid koos eesistujariigiga teevad sellise otsuse. [1]

2. Kui Euroopa Liit kasutab WEUd vastavalt Euroopa Liidu lepingu artikli 17 lõikele 3, ei kohaldata WEU dokumendi C(96) 140 lõikes 4 sisalduvat sätet, mille alusel on võimalik vaatlejariigid operatsioonis osalemisest välja arvata, kui enamik liikmesriike või pooled liikmesriigid koos eesistujariigiga teevad sellise otsuse.

3. Vaatlejariigil, kes on teatanud WEU alalisele komiteele [2] oma kavatsusest aidata kaasa Euroopa Liidu palvel tehtavale WEU operatsioonile sõjaväeliste ja/või muude asjaomaste jõududega, mis vastavad operatsiooni olemusele, [3] on õigus osaleda ülesannet puudutavas planeerimises ja otsuste tegemises WEUs, omades täisliikmetega samaväärseid õigusi ja kohustusi. See hõlmab operatsiooni käsustruktuuris samaväärset osalemisõigust kui on teistel osalevatel riikidel.

4. Vaatlejariigid, kes võtavad osa operatsioonidest, mille puhul Euroopa Liit kasutab WEUd, maksavad WEU eelarvesse operatsiooniga otseselt seotud ühiste kulutuste ja mis tahes lisakulutuste eest vastavalt WEU dokumendi CM(95)5 1. lisa 1. liite lõikele 3 või mis tahes muule järgmisele WEU määrusele. [4]

5. Soodustamaks vaatlejariikide täielikku osalemist neis operatsioonides:

- palutakse vaatlejariikidel nimetada Lääne-Euroopa Liidule alluvad relvajõud (FAWEU),

- pakutakse vaatlejariikidele, niipea kui see on tehniliselt võimalik, ühendust WEU sidevõrguga seoses kõigi sidepidamistega, mis on seotud kohtumiste ja tegevustega, kus vaatlejariigid osalevad, eeldusel et on täidetud asjaomased turvanõuded ning nad aitavad kanda sidevõrguga seotud kulutusi. WEU nõukogu otsustab osamakse suuruse peasekretäri ettepaneku alusel, olles konsulteerinud vaatlejariikidega ja asjaomaste rühmadega,

- koostöö vaatlejariikide ja WEU sõjalise staabi vahel tagatakse vaatleja sõjaliste esindajate kaudu. Vaatlejariikide sõjaliste esindajate juurde kinnitatud muud sõjaväelased võivad olla kontaktisikud konkreetsete kriiside puhul alates hetkest, mil nõukogu otsustab tegelda kriisiga WEUs,

- vaatlejariikidel, kes on teatanud WEU alalisele komiteele oma kavatsusest aidata kaasa operatsioonile sõjaväeliste ja/või muude asjaomaste jõududega, mis vastavad operatsiooni olemusele, [5] palutakse osaleda, konkreetseid sõjalisi nõudeid arvestades ja asjaomaste turvaeeskirjade alusel, planeerimiskohtumistel ja -konverentsidel ning planeerimisrühma kogu planeerimistöös, mis on seotud selle operatsiooniga. Kõnealuse operatsiooni planeerimisel palutakse vaatlejariikidel, kui see on asjakohane, tugevdada selle operatsiooni planeerimisega tegelevat planeerimisüksust, andes selle käsutusse personali põhimõtete alusel, mis töötatakse välja asjaomaste julgeolekumääruste alusel. Tegevuspõhimõtetes sätestatakse osalemine operatsiooni kogu planeerimis- ja ettevalmistustöös, sealhulgas erakorralistel ja ametlikel planeerimiskohtumistel ja -konverentsidel, töökondades ja igapäevastes töörühmades,

- vaatlejariikidel on õigus osaleda lõigete 2, 3 ja 4 alusel nende operatsioonidega seotud WEU õppustes, mis võivad tuleneda Euroopa Liidu lepingu artikli 17 lõikest 3.

[1] Seda lõiget kohaldatakse kriiside ohjeldamise kõigi etappide ajal, sealhulgas EL/WEU ühistöö suhtes tekkiva kriisi hindamisel ja seirel.

[2] Vaatlejariigi teatis soovi kohta eraldada relvajõude lõikes 3 osutatud operatsiooni tarvis, mille võib esitada kriisi kõigi etappide ajal, saadetakse WEU peasekretäri kaudu WEU alalisele nõukogule. Teatises ei pea kindlasti olema määratletud edasise osaluse täpsed üksused ning see ei muuda WEUs antud hetkel kehtivat relvajõudude moodustamise korda, st jõudude ametlik eraldamine toimub operatsiooni operatiivplaani kohaselt.

[3] See võib hõlmata tähtsate logistiliste ja muude vahendite eraldamist.

[4] Kulutuste jagamisskeemi mis tahes muutmiseks on vajalik vaatlejariikide nõusolek vaatlejariikide tehtavate nende maksete osas, mis on seotud EL palvel tehtavate WEU operatsioonidega.

[5] See võib hõlmata tähtsate logistiliste ja muude vahendite eraldamist.

--------------------------------------------------